Diari Oficial de la Generalitat Valenciana


Sumari del DOGV 5954, del 13-02-2009 (2009/1511)

RESOLUCIÓ de 29 de gener de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per a empreses en el marc del Programa Expande per a l'exercici 2009.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5954

Data del DOGV
:   13-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/1511


Data del document
:   29-01-2009

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * centre d'investigació
    * petita empresa
    * recerca i desenvolupament
    * creació d'ocupació
    * personal d'investigació
    * suport econòmic
    * ajuda a les empreses
    * innovació
    * mitjana empresa
    * ajuda pública

RESOLUCIÓ de 29 de gener de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per a empreses en el marc del Programa Expande per a l'exercici 2009. [2009/1511]  
A la Comunitat Valenciana són notables els avanços aconseguits en matèria d'investigació bàsica desenrotllada a les universitats i centres públics d'investigació en els últims anys. No obstant això, este esforç en la I+D pública no té una correspondència equivalent en les empreses, a causa, especialment, de la insuficiència de recursos humans amb qualificació científica, així com la manca d'unitats que de manera sistemàtica porten a terme tasques de recerca de solucions tecnològiques. Esta circumstància no sols dissuadix les empreses d'abordar línies d'I+D pròpies, sinó que també dificulta la col·laboració amb les universitats i centres públics d'investigació i la mateixa assimilació dels avanços tecnològics generats externament però que poden requerir una certa adaptació per a la seua aplicació útil en l'empresa.  
En coherència amb tot l'anterior i amb les línies estratègiques que sustenten el pressupost de la Conselleria d'Indústria, Comerç i Innovació per a l'exercici 2009, presentades davant de les Corts Valencianes, el Programa Expande respon a la voluntat d'impulsar el suport a la contractació de persones en empreses valencianes en l'àmbit de la investigació i de la gestió en I+D, així com la formació d'este personal especialitzat i la seua interrelació amb instituts tecnològics i centres del Sistema Valencià de Ciència i Tecnologia.  
S'aconseguirà amb això augmentar la capacitat de les empreses per a realitzar activitats internes d'I+D, alhora que potenciar la col·laboració amb altres centres d'investigació en el desenrotllament i transferència de tecnologia, així com estimular un aprofitament més gran dels distints programes públics d'I+D i de les complementarietats que puga haver entres estos.  
L'esmentat programa té el finançament del Programa Operatiu del Fons Social Europeu de la Comunitat Valenciana 2007-2013 que establix com a objectiu de caràcter general la continuació del procés d'acumulació del capital humà, modificant les fonts del seu creixement, que basa en la generació d'una ocupació més estable, de major qualitat i productivitat, més just des de la perspectiva de gènere i facilitador de la integració social i territorial.  
De forma més concreta, la planificació estratègica que recull el programa operatiu mencionat establix com a objectiu específic augmentar i millorar el capital humà invertint en este i mantenint l'existent de manera que es contribuïsca a l'estabilitat en l'ocupació, a la millora de la seua qualitat, a la integració de totes les persones i a la millora de la qualificació a través de la formació.  
En virtut d'això anterior, i de conformitat amb el que disposa l'article 1.4 de l'Ordre de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte i àmbit  
L'objecte de la present resolució és aprovar les bases reguladores i la convocatòria d'ajudes a empreses en el marc del Programa Expande per a l'exercici 2009, d'acord amb el que disposa l'Ordre de 12 de desembre de 2006 de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), i la regulació específica establida en annex.   
Article 2. Marc normatiu  
Les ajudes recollides en la present resolució es concediran d'acord amb el que establix:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).   
- La Llei 38/2003, de 17 de novembre, General de Subvencions, i disposicions de desplegament.  
- El Decret Legislatiu de 26 juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- El Reglament CE núm. 1.083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió, i el Reglament CE núm. 1.828/2006, que fixa les seues normes de desplegament i la resta de normativa sobre fons estructurals.  
- L'Ordre TIN/2965/2008, de 14 d'octubre, per la qual s'aproven les normes sobre les despeses subvencionables dels programes operatius del Fons Social Europeu durant el període de programació 2007-2013.  
- El Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE, L 379/5, de 28.12.2006) i la resta de normativa comunitària relativa a determinats sectors.  
- Qualsevol altra normativa que per la matèria hi siga d'aplicació.  
Article 3. Dotació pressupostària   
L'import global màxim que, a càrrec de l'anualitat 2009, es destinarà per a la concessió de les ajudes previstes en la present convocatòria, és de 3.150.000 euros a càrrec de la línia pressupostària T6721000.  
Este import està supeditat a la liquidació dels compromisos degudament adquirits procedents de convocatòries anteriors. En tot cas, es podrà incrementar el finançament com a conseqüència del traspàs d'altres convocatòries en què s'hagen resolt o deriven concessions o obligacions per import inferior a la despesa inicialment prevista o d'una generació, ampliació o incorporació de crèdit. Estes modificacions del pressupost seran publicades en el Diari Oficial de la Comunitat Valenciana.  
Les ajudes descrites tenen el finançament del Programa Operatiu FSE (Fons Social Europeu) de la Comunitat Valenciana 2007-2013, en un percentatge del 50% a través de l'eix 3 "Augment i Millora del Capital Humà", tema prioritari 74 "Desenvolupament del potencial humà en l'àmbit de la investigació i la innovació", en particular a través d'estudis de postgrau i formació d'investigadors, així com d'activitats en xarxa entre universitats, centres d'investigació i empreses.  
Article 4. Beneficiaris   
1. Podran acollir-se a estes ajudes, amb les excepcions i especificitats establides en annex, les PIME industrials dedicades a alguna de les activitats econòmiques enumerades a continuació:  
- Indústria manufacturera.  
- Subministrament d'energia elèctrica, gas, vapor i aire condicionat.  
- Subministrament d'aigua, activitats de sanejament, gestió de residus i descontaminació.  
- Construcció.  
2. En tot cas, no podran ser beneficiàries les empreses en crisi segons es definixen en les directrius comunitàries sobre ajudes estatals de salvament i de reestructuració d'empreses en crisi (DO C 244, de 01.10.2004), les empreses l'activitat de les quals estiga relacionada amb els sectors de la pesca i l'aqüicultura, segons es preveu en el Reglament (CE) núm. 104/2000, del Consell (DO L 17 de 21.01.2000, p.22), la producció primària dels productes agrícoles que apareixen en la llista de l'annex I del Tractat CE i les empreses que operen en el sector del carbó, segons es definix en el Reglament (CE) núm. 1.407/2002.  
3. Els beneficiaris hauran de tenir la seu o establiment de producció a la Comunitat Valenciana.   
4. Queden excloses les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre.  
5. A l'efecte de la present resolució, es considerarà PIME, segons la Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses (DOUE núm. L 124/36, de 20.05.2003), qualsevol entitat, independentment de la seua forma jurídica, que exercisca una activitat econòmica que reunisca els requisits següents:   
- Que ocupe menys de 250 persones.  
- Que tinga un volum de negoci anual no superior a 97.565.765 d'euros, o bé un balanç general no superior a 14.969.060 d'euros.  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 32.843.422 d'euros; microempresa es considerarà aquella empresa que ocupe a menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE, de la Comissió, de 6 de maig de 2003, sobre la definició de microempreses, xicotetes i mitjanes empreses. Estos criteris de còmput es poden consultar en la sol·licitud normalitzada.  
6. Les sol·licituds d'ajuda a projectes emmarcats en algun dels sectors que s'indiquen a continuació es regiran per la normativa sectorial que els regula: agrari i pesquer, acer, carbó, electricitat, construcció naval, servicis postals, radiodifusió, cine i producció audiovisual i transport.  
7. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents, i complir qualssevol altres requisits exigits per les disposicions aplicables.  
8. En especial, els beneficiaris hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental, de la Llei 13/1982, de 7 d'abril, d'Integració Social de les Persones amb Minusvalidesa, de la Llei Orgànica 3/2007, de 22 de març, per a la Igualtat efectiva de Dones i Homes, i de la Llei 9/2003, de 2 d'abril, per a la Igualtat entre Dones i Homes.  
9. No podran obtenir la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
10. Les condicions per a ser beneficiari hauran de mantenir-se com a mínim fins al moment del pagament de la subvenció.  
Article 5. Requisits generals dels projectes   
Els projectes objecte d'ajuda hauran de:  
- Realitzar-se al territori de la Comunitat Valenciana.  
- Cal reunir les especificitats arreplegades en l'annex.  
- S'ha d'executar en el marc d'un desenrotllament sostenible i de foment de la protecció i millora del medi ambient. Així mateix, no hauran de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i facilitaran, o almenys no impediran, l'accessibilitat per a les persones amb discapacitat.  
D'altra banda, hauran de respectar-se els principis següents:  
- Un mateix projecte no pot rebre simultàniament ajuda del Fons Social Europeu (FSE) i del Fons Europeu de Desenvolupament Regional (FEDER).  
- El projecte subvencionat no haurà d'experimentar abans de transcorreguts cinc anys des del seu acabament una modificació substancial, entenent per esta aquella que afecte la seua naturalesa o les seues condicions d'execució, o que atorgue avantatges indeguts a una empresa o a un organisme, o bé que es derive del cessament d'una activitat productiva.  
Article 6. Sol·licitud de l'ajuda  
6.1. Sol·licitud normalitzada  
Els sol·licitants hauran de presentar una sol·licitud normalitzada que s'omplirà utilitzant el programa informàtic que es pot descarregar des de la adreça d'Internet de l'IMPIVA: http://www.impiva.es, o que es posarà a la disposició dels sol·licitants en qualsevol de les seus de l'IMPIVA que s'indiquen en articles posteriors.  
6.2. Documentació que s'ha d'adjuntar a la sol·licitud normalitzada:  
6.2.1. Memòria tècnica del projecte, segons model que es pot obtenir descarregant-lo de l'adreça d'Internet de l'IMPIVA: http://www.impiva.es.   
6.2.2. Documentació relativa a la personalitat jurídica del sol·licitant: estatuts vigents i poder de representació del firmant de la sol·licitud, o acta de nomenament o apoderament. No serà necessària la presentació d'esta documentació si ja es troba en poder de l'IMPIVA i es manté vigent; a este efecte s'haurà d'aportar declaració de vigència segons model disponible en l'adreça d'Internet de l'IMPIVA: http://www.impiva.es.  
6.2.3. La presentació de la sol·licitud comporta l'autorització a l'IMPIVA, excepte manifestació en contra pel sol·licitant, per a demanar els certificats a emetre per l'Agència Estatal de l'administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, on s'acredite que el sol·licitant es troba al corrent en les seues obligacions amb estes administracions. En qualsevol cas, l'IMPIVA podrà requerir directament el sol·licitant en el cas que la informació obtinguda presente alguna incidència.   
6.2.4. Si la sol·licitud aportada fóra incompleta o presentara errors esmenables es demanarà a l'interessat que en el termini de 10 dies hàbils esmene la falta o adjunte els documents preceptius, amb advertiment que si no ho fa es considerarà que ha desistit de la seua sol·licitud.   
6.2.5. Els requeriments a què es fa referència en este article, així com qualsevol altre que poguera realitzar l'IMPIVA podrà efectuar-se per fax o per correu electrònic al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.  
6.3. Termini de presentació de sol·licituds:  
El termini de presentació de sol·licituds comença el dia de publicació de la present resolució en el DOCV i finalitzarà transcorreguts 30 dies hàbils comptats a partir de l'endemà de la seua publicació en el DOCV. En tot cas, quan el dia concret de finalització del termini fóra dissabte o dia inhàbil al municipi on residira l'interessat o en la seu de l'IMPIVA, es considerarà inhàbil a tots els efectes i es prorrogarà al primer dia hàbil següent.  
6.4. Lloc de presentació de sol·licituds :  
6.4.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9.00 a 14.00 hores de dilluns a divendres, i de 17.00 a 19.00 hores, de dilluns a dijous. Les sol·licituds podran presentar-se en:  
IMPIVA Alacant-Oficina PROP: c/Xurruca, 29, 03332 Alacant.  
IMPIVA Castelló-Oficina PROP: av. dels Germans Bou, 47. 12795 Castelló de la Plana.  
IMPIVA València: plaça de l'Ajuntament, 6. 46457 València.  
6.4.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
Article 7. Projectes plurianuals   
Quan es tracte d'un projecte de caràcter plurianual:  
a) Haurà d'indicar-se en la memòria tècnica cada una de les seues fases i l'exercici en què es realitzaran.  
b) Haurà de presentar-se per a cada exercici una sol·licitud en els terminis fixats en esta o en futures convocatòries. En tot cas la concessió d'una ajuda en una anualitat no condiciona la de les següents, i aquelles queden supeditades a l'existència d'un programa que empare el projecte proposat, als resultats aconseguits en les fases anteriors i al resultat del procés de concurrència competitiva.   
c) Podran considerar-se els justificants de despeses i pagament emesos després del termini de presentació de justificació de l'exercici o anualitat anterior.  
Article 8. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea d'Innovació i Desenvolupament Tecnològic de l'IMPIVA, a través del Departament de Servicis Tecnològics.  
2. Les ajudes es concediran sota el règim de concurrència competitiva, mitjançant comparació de les sol·licituds presentades a les quals s'aplicaran els criteris de valoració fixats en cada programa i s'establirà una prelació segons la puntuació obtinguda, respectant els límits pressupostaris disponibles. En tot cas, s'atendran en primer lloc les sol·licituds que impliquen el manteniment de contractes a què s'ha donat suport i iniciats durant la convocatòria Expande de l'exercici anterior.  
3. L'òrgan instructor verificarà de cada sol·licitant i dels projectes presentats el compliment dels requisits exigits en la convocatòria, i en cas de resultar positiu procedirà a l'anàlisi dels projectes presentats i a l'aplicació dels criteris de valoració.  
4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IMPIVA podrà traslladar les sol·licituds a altres programes o convocatòries d'ajudes per la seua major idoneïtat.  
5. D'acord amb els criteris de valoració que s'establixen respectivament en l'annex, tindran preferència en l'adjudicació, en cas d'empat, els projectes presentats i/o dirigits a aquelles entitats que acrediten ocupar un percentatge de treballadors amb discapacitat superior respecte a la plantilla que tenien amb anterioritat a la present convocatòria, i en general, aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitat de la Comunitat Valenciana.  
Article 9. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, els projectes seran sotmesos a una Comissió que, després de les deliberacions oportunes, elevarà proposta de concessió a la presidenta de l'IMPIVA. La Comissió estarà composta pel personal de l'IMPIVA que s'indica a continuació:  
- President: El director general de l'IMPIVA.  
- El director d'Innovació i Competitivitat.  
- El director d'Infraestructures Tecnològiques i Servicis.  
- El cap de l'Àrea d'Investigació i Desenvolupament.  
- El cap del Departament de Servicis Tecnològics.  
- El cap de l'Àrea de Gestió.  
- El cap de l'Àrea d'Organització i Sistema.  
- Un tècnic de l'Àrea de Gestió que actuarà com a secretari.  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Prèviament a la concessió, es trametrà una comunicació a les empreses amb proposta de subvenció, a l'efecte que estes presenten una declaració responsable de les ajudes rebudes en l'exercici fiscal actual i en els dos exercicis fiscals anteriors d'esta administració o d'una altra, sotmeses a la regla comunitària de minimis, així com altres ajudes estatals rebudes de la mateixa, o d'una altra administració per les mateixes despeses subvencionables sotmeses a un reglament d'exempció per categories o a una decisió adoptada per la Comissió.  
Vistos els resultats de les declaracions emeses per les empreses amb proposta de subvenció, la presidenta de l'IMPIVA resoldrà l'adjudicació de les ajudes mitjançant una resolució, que fixarà expressament la quantia i incorporarà, si és el cas, les condicions i obligacions a què haja d'ajustar-se el beneficiari.   
La resolució dictada per la presidenta, posarà fi a la via administrativa i el seu contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV) amb indicació del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció. Així mateix, els beneficiaris seran inclosos en una relació de beneficiaris de fons estructurals en compliment de la normativa sobre publicitat d'estos fons.   
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cadascuna, perquè en cas d'augment per generació pressupostària o lliurament de crèdit, puguen ser ateses per ordre de puntuació.   
Article 10. Obligacions dels beneficiaris  
Constituïxen obligacions essencials del beneficiari realitzar el projecte, acreditar la seua realització davant de l'IMPIVA, així com complir les condicions i la resta d'obligacions en la forma descrita a continuació:   
a) Realització del projecte:  
a.1) El beneficiari haurà de realitzar el projecte objecte de la subvenció en la forma descrita en la memòria presentada juntament amb la sol·licitud normalitzada i de manera que es complisca la finalitat del programa d'ajudes, respectant els costos subvencionables indicats en la notificació de concessió d'ajuda i pels imports que s'hi especifiquen. Si s'hagueren produït canvis respecte al projecte inicial caldrà comunicar-ho necessàriament a l'IMPIVA per a la seua aprovació.  
b) Justificació de la realització del projecte:  
b.1) El beneficiari haurà d'acreditar la realització del projecte presentant davant de l'IMPIVA la documentació exigida en les «Instruccions de justificació»aprovades per resolució del director general de l'IMPIVA que seran publicades en la adreça d'Internet de l'IMPIVA: http://www.impiva.es, i en la forma indicada en estes. La data límit per a la presentació de la documentació acreditativa de la realització del projecte serà el 2 de febrer de 2010, llevat que se n'establisca una de posterior en la notificació de concessió.  
b.2) La documentació justificativa constarà necessàriament de:   
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del projecte o activitat subvencionada que contindrà:  
· Una relació de despeses i pagaments del projecte o activitat subvencionada.  
· Justificants de despesa i pagament incorreguts en la realització del projecte acompanyats, quan així ho exigisquen les «Instruccions de justificació», de l'informe de revisió del compte justificatiu de la subvenció, realitzat per auditor o empresa auditora externa inscrita en el ROAC (Registre Oficial d'Auditors de Comptes) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE núm. 125, de 25.05.2007).  
· Documentació acreditativa del compliment de les condicions i obligacions.  
· Una altra documentació complementària definida en les instruccions.  
b.2.1) Es consideren justificants de despesa les factures i documents de valor probatori equivalent. La justificació de les despeses de personal es durà a terme mitjançant l'aportació de les nòmines dels treballadors implicats amb el desenvolupament del projecte, els TC de cotització a la Seguretat Social a càrrec de l'empresa i els certificats de retencions on s'acredite l'ingrés de les retencions a favor de la Hisenda Pública.  
b.2.2.) Quant al període subvencionable de despeses i pagaments només seran tinguts en compte els justificants de despesa inclosos entre l'1 de gener de 2009 i el 31 de desembre de 2009, i els justificants de pagament compresos entre l'1 de gener de 2009 i el 2 de febrer de 2010; tot això sense perjudici del que s'ha establit per als projectes plurianuals.   
b.2.3) El beneficiari haurà d'aportar com a mínim un 50% de justificants de despesa del projecte. La presentació d'un percentatge menor originarà la revocació de la subvenció, si bé excepcionalment es podrà admetre, sempre que hi haja causa justificada acceptada expressament per l'IMPIVA.  
- En la justificació de la despesa podran acceptar-se desviacions entre els diferents costos subvencionables, de manera que la disminució d'uns costos es compense amb l'excés d'altres, si bé únicament en les circumstàncies següents:   
- Els costos la despesa dels quals es justifica siga inferior al 70% del que preveu la notificació d'ajuda no admetran compensació.  
- En els costos la despesa dels quals es justifica siga igual o superior al 70% del que preveu la notificació, es podran compensar fins a arribar al 100% amb els excessos provinents d'altres costos en què s'haja justificat per damunt del que preveu.  
- En tot cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
- La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IMPIVA.  
b.2.4) A l'efecte de justificació es considerarà que la despesa subvencionada s'ha realitzat sempre que haja sigut totalment pagada en la data límit de justificació.   
b.2.5) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de la còpia de l'extracte bancari que acredite l'eixida efectiva dels fons juntament amb còpia de la transferència o del xec nominatiu. Per tant, queden exclosos els pagaments realitzats en efectiu o per caixa.  
b.2.6) Quan l'import d'un cost subvencionable supere la quantia de 12.000 euros en el supòsit de subministrament de béns o prestació de servicis per empreses de consultoria o assistència tècnica, el beneficiari haurà d'aportar també justificació si haguera sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i així es faça constar en un informe. L'elecció entre les ofertes presentades haurà de recaure en la més econòmica, i caldrà justificar en un informe l'elecció en un altre sentit.   
La no-presentació dels informes a què fa referència el paràgraf anterior, o la insuficiència, podrà donar lloc a la no-consideració del cost subvencionable, amb la consegüent minoració o revocació de l'ajuda concedida, sense perjudici de la facultat de l'IMPIVA de demanar, a càrrec del beneficiari, una taxació pericial del bé subvencionat i recalcular d'acord amb esta la subvenció concedida.  
b.2.7) No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser aprovada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió de com a mínim un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa, i en tot cas en els supòsits previstos en l'article 68.2 del Reglament de la Llei General de Subvencions, aprovat per Reial Decret 887/2006, de 21 de juny.  
c) Altres obligacions:  
c.1) Cal incloure en el material divulgatiu relacionat amb la difusió del projecte el logotip d'IMPIVA disponible en http://www.impiva.es, i en general complir les obligacions relatives a la publicitat comunitària indicades en l'article següent.  
c.2) Cal complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas es pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
c.3) S'ha de conservar els documents justificatius de la realització del projecte, i els relacionats amb les despeses i pagaments i amb les auditories corresponents durant un termini de quinze anys o durant un termini major mentre puguen ser objecte de comprovació i control. Es conservaran els originals dels documents -o còpies certificades conformes amb els originals sobre suports de dades generalment acceptats.   
c.4) S'ha de disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
c.5) Cal actualitzar qualsevol documentació presentada que haguera experimentat alguna modificació.   
c.6) Cal respondre de la veracitat dels documents aportats i en general de la informació facilitada.  
c.7) cal facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita pel beneficiari en la memòria del projecte com a conseqüència de la seua execució.  
c.8) És necessari comunicar altres ajudes públiques o privades que haguera obtingut o sol·licitat per als mateixos costos.   
La totalitat d'ajudes subjectes al règim de minimis concedides a una empresa no serà superior a 200.000 euros durant qualsevol període de tres exercicis fiscals. Si es tracta d'una empresa que opera en el sector del transport per carretera, l'ajuda total de minimis no serà superior a 100.000 euros durant eixe mateix període.  
Quan l'ajuda de minimis s'acumule a altres ajudes estatals per les mateixes despeses subvencionables, esta acumulació no podrà donar lloc a una intensitat superior a la fixada en el reglament d'exempció que es tracte o la decisió corresponent adoptada per la Comissió.  
c.9) Cal complir totes aquelles obligacions que deriven de la normativa d'aplicació especificada en l'article 2 d'esta resolució.  
Article 11. Publicitat comunitària. Obligacions  
El beneficiari haurà, així mateix, de fer públic que l'ajuda obtinguda està cofinançada pel Fons Social Europeu a través de:   
- La identificació d'aquells béns tangibles i documentació relacionats amb la subvenció amb els adhesius que li seran facilitats juntament amb la notificació de concessió de l'ajuda.   
- La inclusió del logotip FSE en qualsevol document relatiu al projecte o activitat subvencionada, que es podrà descarregar de http://www.impiva.es  
Article 12. Pagament de les ajudes. Bestretes  
L'IMPIVA procedirà al pagament de l'ajuda una vegada que el beneficiari haja executat el projecte i sempre que haja complit les obligacions exigibles.   
De conformitat amb el que establix la Llei de Pressupostos de la Generalitat per a 2009, l'IMPIVA podrà anticipar el pagament del 100% de l'ajuda després de la presentació prèvia pel beneficiari d'aval bancari per la quantia anticipada; l'aval haurà de constituir-se, d'acord amb la normativa vigent, als serveis territorials de la Conselleria d'Economia, Hisenda i Ocupació de la Generalitat.   
Article 13. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, entreguen i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
Article 14. Control i verificació  
Tant el beneficiari com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració Central de l'Estat i de la Generalitat, i facilitar en tot moment tanta informació com se li sol·licite en l'exercici d'estes actuacions, i en especial posar a la disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
Verificacions administratives de tots els projectes aprovats.  
Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
Article 15. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o a la revocació de l'ajuda d'acord amb les circumstàncies ocorregudes i de la seua valoració. En el cas que l'ajuda haguera sigut ja pagada, el beneficiari haurà de procedir al reintegrament de la quantitat percebuda juntament amb els interessos de demora des del moment del pagament de la subvenció, en la forma prevista en la legislació sobre subvencions. De conformitat amb esta normativa, l'incompliment de l'obligació de reintegrament tindrà entre altres efectes la impossibilitat de ser beneficiari en successives convocatòries, sempre que es trobe en període executiu.  
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.  
València, 29 de gener de 2009.- La presidenta de l'IMPIVA: Belén Juste Picón.  
Annex   
Programa Expande  
Objectiu  
Augmentar i desenvolupar el potencial humà en l'àmbit de la investigació i la innovació. Per a això, es donarà suport a la creació i consolidació de gabinets d'I+D+i mitjançant la incorporació de científics i de gestors d'innovació en empreses de la Comunitat Valenciana, així com la seua formació, perquè realitzen activitats d'investigació i innovació en col·laboració amb centres especialitzats, a fi que desenvolupen, a mitjà i llarg termini, projectes que impulsen l'avanç innovador de les empreses.   
Actuacions susceptibles de suport  
Actuació 1. Creació i consolidació de gabinets d'I+D+i   
Esta actuació, dirigida preferentment a empreses que s'inicien en activitats d'I+D, dóna suport a la contractació de nou personal investigador i inclou:  
- Contractació d'un investigador per a la creació o ampliació d'un gabinet d'I+D en l'empresa beneficiària.  
- Contractació amb instituts tecnològics o centres del Sistema Valencià de Ciència i Tecnologia per a la realització d'estudis de viabilitat, prospectiva, i altres formes de transferència de coneixements relacionats amb la fase inicial dels projectes d'I+D que desenvoluparà l'investigador contractat en el marc d'este programa.  
- Formació del nou investigador relativa a la seua activitat d'I+D en l'empresa.  
Actuació 2. Contractació de gestors de projectes d'innovació  
Esta actuació, dirigida preferentment a empreses amb experiència provada en I+D, inclou:  
2.1 Contractació de nou gestor de projectes d'innovació  
- Contractació d'un gestor de projectes d'innovació que facilite la transferència de la I+D+i, elabore estratègies d'innovació en les empreses, servisca d'interlocutor en temes de disseny, afavorisca la relació de les empreses amb l'administració i realitze funcions com ara detecció d'oportunitats (vigilància tecnològica, observatoris de mercats, etc.), gestió del coneixement i la valoració de noves idees i oportunitats per a les empreses.  
- Formació del gestor contractat en aspectes relacionats amb la seua activitat innovadora en l'empresa.   
2.2 Manteniment del contracte del gestor iniciat i a què s'ha donat suport en la convocatòria anterior  
- Manteniment de la contractació d'un gestor de projectes d'innovació.  
- Formació del gestor en aspectes relacionats amb la seua activitat innovadora en l'empresa.  
Actuació 3. Suport a investigadors del Torres Quevedo  
Esta actuació, dirigida a PIME de la Comunitat Valenciana beneficiàries d'ajuda en el marc del Programa Torres Quevedo, dóna suport a la formació d'estos investigadors (doctors i tecnòlegs) i inclou:  
- Formació de l'investigador relativa a la seua activitat d'I+D en l'empresa.   
Requisits específics dels beneficiaris  
Actuació 2.2: PIME que hagen sigut beneficiàries d'ajuda en el marc del Programa Expande de la convocatòria anterior en projectes de gestor de projectes d'innovació.  
Actuació 3: PIME que tinguen la seu o l'establiment de producció a la Comunitat Valenciana i que siguen beneficiàries d'una ajuda en el marc del Programa Torres Quevedo per a la contractació de personal d'I+D (doctor i tecnòlegs), durant l'exercici 2009.  
Tipus d'ajuda  
Les ajudes descrites a continuació estan subjectes al règim de minimis, per la qual cosa les ajudes concedides per beneficiari no podran ser superiors a 200.000 euros durant qualsevol període de tres exercicis fiscals. Si el beneficiari opera en el sector del transport per carretera, l'ajuda total de minimis no serà superior a 100.000 euros durant eixe mateix període.   
Actuació 1. Creació i consolidació de gabinets d'I+D+i   
- Subvenció del cost salarial de l'investigador contractat fins un màxim de 50.000 euros.  
- Subvenció dels costos de contractació amb instituts tecnològics o centres del Sistema Valencià de Ciència i Tecnologia per a estudis de viabilitat, prospectiva i altres formes de transferència de coneixements relacionats amb la fase inicial dels projectes I+D+i que desenvoluparà l'investigador, fins un màxim de 30.000 euros.  
- Subvenció dels costos de formació de l'investigador fins un màxim de 10.000 euros.  
- Subvenció dels costos d'auditoria per a la realització de l'informe d'auditoria del compte justificatiu de la subvenció per auditor o empresa auditora inscrita en el ROAC, fins un màxim de 1.000 euros.   
Actuació 2. Contractació de gestors de projectes d'innovació  
- Subvenció del cost salarial del gestor de projectes d'innovació contractat fins un màxim de 50.000 euros  
- Subvenció dels costos de formació del gestor de projectes d'innovació fins un màxim de 10.000 euros.  
- Subvenció dels costos d'auditoria per a la realització de l'informe d'auditoria del compte justificatiu de la subvenció per auditor o empresa auditora inscrita en el ROAC, fins a un màxim de 1.000 euros.  
Actuació 3. Suport a investigadors del Torres Quevedo.  
- Subvenció dels costos de formació de l'investigador fins un màxim de 10.000 euros.  
- Subvenció dels costos d'auditoria per a la realització de l'informe d'auditoria del compte justificatiu de la subvenció per auditor o empresa auditora inscrita en el ROAC, fins un màxim de 500 euros.  
Criteris de valoració  
Actuació 1. Creació i consolidació de gabinets d'I+D+i   
A. Qualitat del projecte: 45 punts  
A1. Perfil de l'investigador i experiència en I+D: 5  
A2. Qualificació prèvia de l'investigador en aspectes mediambientals i en desenvolupament sostenible: 5  
A3. Identificació clara d'un pla d'I+D+i a mitjà o llarg termini: 5  
A4. Accions innovadores encaminades a la modernització de l'empresa: 5  
A5. Capacitat de transferència al sector productiu i potencial aplicabilitat futura de les investigacions previstes: 5  
A6. Inclou la contractació d'estudis de viabilitat, prospectiva, etc. amb universitats i centres d'investigació: 5  
A7. Inclou la contractació d'accions formatives amb universitats i centres d'investigació especialitzats en l'adquisició, desenvolupament de coneixements, tècniques i habilitats en aspectes tecnològics: 5  
A8. La formació prevista per a l'investigador es referix a l'àmbit del medi ambient i del desenvolupament sostenible: 5  
A9. Potencia la qualificació de l'investigador en l'àmbit de les noves tecnologies: 5  
C. Característiques del sol·licitant: 45 punts  
C1. L'empresa s'inicia en l'activitat d'I+D+i: 10  
C2. Coherència de la proposta amb relació a les dimensions i la naturalesa de l'empresa: 10  
C3. Empresa amb certificació mediambiental (EMAS, ISO14001...): 5  
C4. L'empresa fomenta activament la participació en el mercat laboral dels col·lectius més vulnerables: dones, joves, immigrants o persones amb discapacitat: 5  
C5. L'empresa potencia la creació d'ocupació en el sector mediambiental: 5  
C6. L'empresa disposa d'un pla d'igualtat d'oportunitats entre homes i dones que supera els mínims exigits legalment: 5  
C7. L'empresa ha superat en la seua plantilla els mínims exigits en la normativa sobre integració laboral de persones amb discapacitat: 5  
Actuació 2. Contractació de gestors de projectes d'innovació  
2.1 Contractació de nou gestor de projectes d'innovació  
A. Qualitat del projecte: 40 punts  
A1. Perfil del tècnic i experiència en tasques de gestió de la innovació: 5  
A2. Qualificació prèvia del gestor en aspectes mediambientals i en desenvolupament sostenible: 5  
A3. Identificació clara d'un pla d'I+D+i a mitjà o llarg termini: 5  
A4. Innovació de les accions encaminades a la modernització de l'empresa: 5  
A5. Capacitat de transferència al sector productiu i potencial aplicabilitat futura de els projectes d'innovació previstos: 5  
A6. Inclou la contractació d'accions formatives amb universitats i centres d'investigació especialitzats en l'adquisició, desenvolupament de coneixements, tècniques i habilitats en aspectes tecnològics i de gestió empresarial: 5  
A7. La formació prevista per al gestor es referix a l'àmbit del medi ambient i del desenvolupament sostenible: 5  
A8. Potencia la qualificació del gestor en l'àmbit de les noves tecnologies: 5  
C. Característiques del sol·licitant: 50 punts  
C1. Empresa amb experiència provada en activitats d'I+D+i: 15  
C2. Coherència de la proposta amb relació a les dimensions i la naturalesa de l'empresa: 10  
C3. Empresa amb certificació mediambiental (EMAS, ISO14001...): 5  
C4. L'empresa fomenta activament la participació en el mercat laboral dels col·lectius més vulnerables: dones, joves, immigrants o persones amb discapacitat: 5  
C5. L'empresa potencia la creació d'ocupació en el sector mediambiental: 5  
C6. L'empresa disposa d'un pla d'igualtat d'oportunitats entre homes i dones que supera els mínims exigits legalment: 5  
C7. L'empresa ha superat en la seua plantilla els mínims exigits en la normativa sobre integració laboral de persones amb discapacitat: 5  
2.2. Manteniment del contracte del gestor iniciat i a què s'ha donat suport en la convocatòria anterior  
A. Qualitat del projecte: 90 punts  
A1. Objectius aconseguits pel projecte en l'exercici anterior: 30  
A2. Innovació de les accions encaminades a la modernització de l'empresa: 15  
A3. Capacitat de transferència al sector productiu i potencial aplicabilitat futura dels projectes d'innovació previstos: 15  
A4. Inclou la contractació d'accions formatives amb universitats i centres d'investigació especialitzats en l'adquisició, desenvolupament de coneixements, tècniques i habilitats en aspectes tecnològics i de gestió empresarial: 10  
A5. La formació prevista per al gestor es referix a l'àmbit del medi ambient i del desenvolupament sostenible: 10   
A6. Potencia la qualificació del gestor en l'àmbit de les noves tecnologies: 10  
Actuació 3. Suport a investigadors del Torres Quevedo  
A. Qualitat del projecte: 40 punts  
A1. Perfil de l'investigador i experiència en I+D: 10  
A2. Qualificació prèvia de l'investigador en aspectes mediambientals i en desenvolupament sostenible: 5  
A3. Identificació clara d'un pla d'I+D+i a mitjà o llarg termini: 5  
A4. Qualitat de les accions formatives previstes i la seua adequació al projecte: 10  
A5. La formació prevista per a l'investigador es referix a l'àmbit del medi ambient i del desenvolupament sostenible: 5  
A6. Potencia la qualificació de l'investigador en l'àmbit de les noves tecnologies: 5  
C. Característiques del sol·licitant: 50 punts  
C1. Empresa amb experiència provada en activitats d'I+D+i: 10  
C2. Coherència de la proposta amb relació a les dimensions i la naturalesa de l'empresa: 10  
C3. Empresa amb certificació mediambiental (EMAS, ISO14001...): 10  
C4. L'empresa fomenta activament la participació en el mercat laboral dels col·lectius més vulnerables: dones, joves, immigrants o persones amb discapacitat: 5  
C5. L'empresa potencia la creació d'ocupació en el sector mediambiental: 5  
C6. L'empresa disposa d'un pla d'igualtat d'oportunitats entre homes i dones que supera els mínims exigits legalment: 5  
C7. L'empresa ha superat en la seua plantilla els mínims exigits en la normativa sobre integració laboral de persones amb discapacitat: 5  
D. Aspectes socioeconòmics: 10 punts  
D1. L'empresa pertany al sector mediambiental: 5  
D2. L'empresa pertany al sector de les noves tecnologies: 5  
Costos subvencionables   
Actuació 1. Creació i consolidació de gabinets d'I+D+i   
01. Servicis externs   
- Contractació amb instituts tecnològics o centres del Sistema Valencià de Ciència i Tecnologia per a estudis de viabilitat, prospectiva i altres formes de transferència de coneixements relacionats amb la fase inicial dels projectes I+D+I que desenvoluparà l'investigador.  
- Despeses ocasionades per la participació de l'investigador en accions formatives relacionades amb la seua activitat investigadora en l'empresa, matrícules i inscripcions en cursos, congressos i jornades, els viatges interurbans -transport públic- nacionals i internacionals i allotjament, així com les despeses de tutorización per estades formatives de l'investigador en centres tecnològics.  
- Despeses d'auditoria necessàries per a la realització de l'informe d'auditoria del compte justificatiu de la subvenció per auditor o empresa auditora inscrita en el ROAC.  
03. Recursos humans   
- Cost salarial de l'investigador contractat, incloent-hi el salari, les càrregues socials i la quota empresarial a la Seguretat Social.  
El perfil del personal investigador serà d'enginyer tècnic, llicenciat o enginyer superior, preferentment amb experiència en tasques d'investigació.  
L'empresa inclourà un únic investigador per sol·licitud i sense vinculació laboral contractual prèvia.  
L'empresa haurà de realitzar la selecció del personal respectant les polítiques horitzontals en matèria d'igualtat d'oportunitats i atenent principis de publicitat suficient i valoració professional equitativa dels candidats, amb menció expressa als fons europeus, tant en el procés de selecció com en el mateix contracte.  
Actuació 2. Contractació de gestors de projectes d'innovació  
01. Servicis externs  
- Despeses ocasionades per la participació del gestor en accions formatives relacionades amb la seua activitat innovadora en l'empresa, matrícules i inscripcions en cursos, congressos i jornades, els viatges interurbans -transport públic- nacionals i internacionals i allotjament, així com les despeses de tutorización per estades formatives del gestor en centres tecnològics.  
- Despeses d'auditoria necessàries per a la realització de l'informe d'auditoria del compte justificatiu de la subvenció per auditor o empresa auditora inscrita en el ROAC.  
03. Recursos humans   
- Cost salarial del gestor contractat, incloent-hi el salari, les càrregues socials i la quota empresarial a la Seguretat Social.  
El perfil del gestor de projectes d'innovació serà el de titulat universitari, preferentment de caràcter tècnic o economicoempresarial, amb experiència en I+D+i i/o en els àmbits econòmic, financer, internacional i de gestió de la innovació en l'empresa, amb domini de l'anglés i coneixements pràctics de tecnologies de la informació.  
Només es podrà sol·licitar un gestor per empresa i sense vinculació laboral contractual prèvia.   
L'empresa haurà de realitzar la selecció del personal respectant les polítiques horitzontals en matèria d'igualtat d'oportunitats i atenent principis de publicitat suficient i valoració professional equitativa dels candidats, amb menció expressa als fons europeus, tant en el procés de selecció com en el mateix contracte.   
Actuació 3. Suport a investigadors del Torres Quevedo  
01. Servicis externs   
- Despeses ocasionades per la participació de l'investigador en accions formatives relacionades amb la seua activitat investigadora en l'empresa, matrícules i inscripcions en cursos, congressos i jornades, els viatges interurbans -transport públic- nacionals i internacionals i allotjament, així com les despeses de tutorització per estades formatives de l'investigador en centres tecnològics.  
- Despeses d'auditoria necessàries per a la realització de l'informe d'auditoria del compte justificatiu de la subvenció per auditor o empresa auditora externa inscrita en el ROAC.